Virginijus Šikšnys

Virginijus Šikšnys (g. 1956 m. sausio 26 d. Šiauliai) – Lietuvos biochemikas, profesorius, fizinių mokslų daktaras.

Biografija 
1978 m. baigė Vilniaus universitetą, po to studijavo Maskvos valstybinio universiteto chemijos fakulteto aspirantūroje, šiame fakultete jis 1983 m. apgynė chemijos mokslų kandidato disertaciją. 1982–1993 dirbo Taikomosios enzimologijos institute, 1993 m. stažavosi Vokietijoje, nuo 1995 m. Biotechnologijos instituto Baltymų ir nukleorūgščių sąveikos tyrimo skyriaus vedėjas, vyriausiasis mokslo darbuotojas, nuo 2006 m. profesorius ir Lietuvos mokslų akademijos narys, nuo 2007 m. Vilniaus Universiteto Biotechnologijos instituto tarybos pirmininkas.

Mokslinė veikla 
Svarbiausios mokslinio darbo sritys – fermentų struktūros ir funkcijos ryšys, nukleorūgščių fermentai, bakterijų priešvirusinės apsaugos sistemos (restrikcijos endonukleazės, CRISPR-Cas ir kt.). Paskelbė virš 90 mokslinių straipsnių, yra 5 patentinių paraiškų bendraautoris. Kartu su užsienio partneriais nustatė trečdalį iš maždaug 50 pasaulyje paskelbtų DNR molekules karpančių fermentų – restrikcijos endonukleazių – erdvines struktūras ir veikimo mechanizmus. Tirdamas restrikcijos endonukleazes paskelbė 8 bendrus straipsnius su Nobelio premijos laureatu prof. Robertu Huberiu. Kartu su bendraautoriais vienas iš pirmųjų nustatė Cas9 baltymo DNR kirpimo mechanizmą. Kartu su bendraautoriais sukūrė ir licencijavo DuPont kompanijai kryptingai valdomu Cas9 paremtą genomo redagavimo technologiją. Pasak V. Šikšnio, straipsnį apie savo atradimą atsiuntė pirmieji, bet žurnalo redakcija straipsnio net nesiuntė recenzentams.

Apdovanojimai 
 2001 m. Lietuvos mokslo premija;
 2004–2005 m. Lietuvos Respublikos aukščiausio laipsnio stipendija;
 2012 m. VU rektoriaus premija;
 2012 m. žurnalo „Veidas“ rengto projekto „Mini Nobelis“ laureatas;
 2014 m. VU rektoriaus apdovanojimas už reikšmingus mokslo pasiekimus geriausio taikomojo darbo kategorijoje, už dvi 2013 m. pateiktas ir licencijuotas patento paraiškas (kartu su bendraautoriais);
 2015 m. VU rektoriaus apdovanojimas geriausios fizinių, biomedicinos ir technologijos mokslo sričių publikacijos kategorijoje (kartu su bendraautoriais).
 2015 m. Šv. Kristoforo statulėlė;
 2016 m. Warren Alpert prizas (Harvardo medicinos mokykla);
 2016 m. EMBO asocijuotas narys;
 2016 m. „Globalios Lietuvos” apdovanojimas už šalies vardo garsinimą pasaulyje;
 2016 m. Lietuvos prezidentė Dalia Grybauskaitė profesorių apdovanojo už nuopelnus Lietuvos mokslui;
 2016 m. Lietuvos prezidentė Dalia Grybauskaitė Lietuvos valstybės atkūrimo proga profesorių apdovanojo už nuopelnus Lietuvai ir šalies vardo garsinimą Lietuvos didžiojo kunigaikščio Gedimino ordino Karininko kryžiumi;
 2017 m. antrąkart žurnalo „Veidas“ rengto projekto „Mini Nobelis" laureatas;
 2017 m. kartu su mokslininke iš Max Planck instituto Berlyne Emmanuelle Charpentier apdovanotas Danijos fondo „Novo Nordisk” „Novozymes” premija, kurios vertė – 3 mln. Danijos kronų (403 tūkst. eurų);
 2017 m. Lietuvos mokslo premija;
 2018 m. Kavli premija (1 mln. JAV dolerių vertės, kartu su Max Planck instituto (Vokietija) profesore Emmanuelle Charpentier ir Kalifornijos Berklio universiteto (JAV) profesore Jennifer Doudna).

Šeima ir laisvalaikis 
Laisvalaikiu važinėja dviračiu, keliauja, labai mėgsta knygas. V. Šikšnio šeima – žmona Dangira, dukra Jurga.

Šaltiniai 

Lietuvos biochemikai
Lietuvos mokslo premijos laureatai
Lietuvos išradėjai